Лыԥсҭазаара далҵит уаанӡатәи Аԥсны аҵара министр Ҭамара Коӷониа
14:50 27.11.2022 (ирҿыцуп: 20:14 27.11.2022)
Ҭамара Коӷониа Аԥсны ССР аҵара министрс дыҟан 1972-1992 шықәсқәа рзы.
АҞӘА, абҵара 27 - Sputnik. Лыԥсҭазаара далҵит уаанӡатәи Аԥсны аҵара министр Ҭамара Коӷониа, абри атәы асоциалтә ҳа аҟны адырра ҟарҵеит лыԥҳаи лҭацеи.
"Иахьа дҳаԥхеит Ҳанду...Лыԥсҭазаара акырӡа хҭысла игәылҭәаан, ибеиан. Лара леиԥш агәаӷьреи аҟазшьеи змаз ауаа рыԥсҭазаара ианалҵуа- гәыхьуп", - лыҩуеит Асҭанда Ахба.
Аԥсны Амилаҭтә библиотека аиҳабы Борис Ҷолариа иажәақәа рыла, Ҭамара Коӷониа есымша Аԥсны аинтересқәа рыхьчара дазықәԥон.
"Лара 20 шықәса инеиҳаны 1972-1992 шықәсқәа рзы аҵара министрс дыҟан. Лнапхгарала ҳтәылаҟны иргылан 150 школ. Еиуеиԥшым аҳәынҭқарратә усбарҭақәа рҟны лажәа ӷәӷәан. Ҭамара Иван-иԥҳа ҳаҭыр ду лықәырҵон, лажәа иазыӡырҩуан. Лара аҵара система аҿыцрақәа алагалара дацәшәомызт", - иҳәеит иара.
Ҭамара Коӷониа амаҵзура знапы ианылҵоз ауаа лыԥшаахла иалылԥшаауан, уи ҟазарыла илылшон, даргьы рҭыԥқәа рҟны лҵшәа бзиала аус руан иҳәеит Ҷолариа.
Борис Ҷолариа иажәақәа рыла, Ҭамара Коӷониа аусура анҭыҵ зегьы лҩызцәан, ԥсуаҵас асасцәа лыдылкылон.
"Сыԥҳаи лмоҭа Надир Битиеви ахәыҷбаҳчахь еицныҟәон. Иара ацгәы иазкыз ауаԥс бызшәала ажәеинраала лирҵеит. Ҳаизыҟазаашьақәа аԥхарра аман еснагь", - иҳәеит Ҷолариа.
Амилаҭтә библиотека аиҳабы иазгәеиҭеит, Ҭамара Коӷониа лыӡбахә Аԥсны анҭыҵгьы ишырдыруаз, лара илызкны аҳәаанырцәтәи ажурнал "Soviet woman" аҟны астатиагьы кьыԥхьын.